钦定古今图书集成/明伦汇编/官常典/第555卷 > 高树生
## 钦定古今图书集成/明伦汇编/官常典/第555卷 > 高树生

按《魏书高湖传》：湖第三子谧。谧长子树生，性通达，重
节义，交结英雄，不事生产，有识者并宗奇之。蠕蠕侵
掠，高祖诏怀朔镇将阳平王颐率众讨之，颐假树生
镇远将军都将，先驱，有功。树生尚气侠，意在浮沉自
适，不愿职位，辞不受赏，论者高之。居宅数有赤光紫
气之异，邻伍惊恐，佥谓怪变，宅不可居。树生曰：“何往
非善？”安之自若。雅好音律，常以丝竹自娱。孝昌初，北
州大乱，诏发众军，广开募赏，以树生有威略，授以大
都督，令率劲勇，镇捍旧蕃。二年卒，时年五十五。太昌
初，追赠使持节、都督冀相沧瀛殷定六州诸军事、大
将军、太师、录尚书事、冀州刺史，追封渤海王，谥曰文
穆。妻韩氏，为渤海王国太妃。永熙中，后赠假黄钺、侍
中、都督中外诸军事，加后部羽葆鼓吹，馀如故。长子
即齐献武王也。